정조 5년
兵曹參議尹冕東疏曰。伏以臣。於日昨直中。伏奉綸音下者。以向來雷異。特命中外有職事官。各陳執藝之言。十行辭敎。丁寧懇惻。有足以激勵感發。古聖王恐懼修省。導言來諫之誠。得復覩於今日矣。顧今聖上之所欲聞者。非一。群下之所可言者。亦非一二。而若夫消弭之策。懲討之論。自有論思之地。諫諍之職。類非一介直衛之臣。所敢越俎。而臣雖愚昧蔑識。亦有藝事所執。毋論言之當否。何可隨他泯默。以負我聖上如渴之念哉。噫。臣之職名。旣係戎部。則論其藝事。亦可自附於戎政。戎政之關於有國。其重果何如也。其目亦許多般矣。而苟欲備言。則浩汗繁䢇。大而難擧。泛而不切。有傷於古人言事直陳。不容浮辭之體。故臣請略取其最緊要於目下利害者。一二事而陳之。伏顧聖上。留神澄省焉。夫戎政之本。在乎用人。年前取才禁軍騎士之新設也。靺鞈之類。擧皆距躍。以爲一入此薦。次第遷升。則初任可以坐占。無勢不復爲慮。欣欣然室家相慶。辦裝買劍。爭欲着鮮衣策怒馬。不計其家業之蕩殘。未滿數年。法不如初。有力者簸糠在前。寡援者積薪居下。一政如此。再政如此。望眼穿盡。當面抛過。血心前去。含淚還歸。衣裝襤褸。無改製之望。器械剝落。無修補之力。欲留無益。欲退不得。妻孥啼呼。隣里笑侮。要之此輩。雖不入於此中。未必能容易做官。而是其本來面目。實無埋怨之所。初旣朝家許之以序遷。今反不然。未免爲失信之歸。可勝惜哉。故在前城內外山郭郊墟稍曠之處。無非射場。人皆謹避其行。而數年之中。北風索然。罕見懸鵠立芻之人。業弓矢者。積居而無市賣之路。此非好箇消息。乃弱之徵也。誠莫知何以則可也。欲一循先後。則顧其中。亦豈無地處才望。可合奬用者。而拘於格例。遠期於象人之後。則實非國家急才之政也。欲揀取才地。則又未必得眞箇可用。而格例一撓。𨇩前躐後。窮者愈窮。擠者愈擠。其所失平。如上之說。臣意則秉銓者。公其心明其眼。一政則用才地。一政則用先後。相間排擬。有若互對者然。仍爲定式。則陞無偏陞。滯無久滯。彼此交進。竝行不悖。庶幾爲慰悅作興之一道矣。關西一路。卽我國之門戶。近接遼薊。爲賊路咽喉。而其人多武勇沈勁。善騎射喜華飾。可比於燕趙子弟。善用之則隱然爲一面長城。故自昔朝廷。培養而慰藉之。有自行伍之賤。而擢以至於列閫者。故激勸之方。興起之效。頗有可觀。夫何挽近以來。擧變以爲烏巾靑襟之流。彎弓者鄕里賤之。躍馬者族黨笑之。甚者父兄呵止。妻子泣挽。自平壤至灣上。終日行不見挾矢與發的者。讀書之聲。滿耳可聽云。不亦異哉。馮拯賦詩。尙不可退虜。此曹讀書。將焉用哉。細論其本。則無他也。亦朝廷待之薄而用之偏。故艱難決科。辛苦求仕。幸而得之。積勤勞數十年。內則雖或至僉判之屬。外則終不得一聞縣監之名。況營將乎。況閫帥乎。畢竟作散而歸。則舊有家園。已作他人之物。世傳臧獲。盡歸旅客之費。白首困窮。積費經營。所辦得者。破家亡身而已。如是者十常九矣。無怪乎其人情之一變。擧俗之隨遷。此亦豈非大可憂患者耶。臣意則至若宣薦。從古不許。而此外有他變通之路。則別設一二許通之窠。以待其人之超等拔萃者。漸以觀之。其有可用之才。則無惜一二閫銊。以爲擧一聳百之政。則白樂天詩所云。雨露由來一點恩。那能遍却及千門者。雖是理到之言。漢高皇帝所諭。吾何愛四千戶。不以慰趙子弟者。亦自有鼓動振作之妙矣。以上二條。俱係官方。臣只論其事理。而不敢仰請施行。伏乞下詢廟堂而處之焉。關防之說。臣於戊戌疏中。略陳其槪。而言之雖易。行之爲難。故卒未見施。臣不欲復事聒聒。而第聞其後沁都增置之制。頗近於臣之所論。而設施之方。與臣本意。不啻逕庭。私心抑鬱。不勝其慨歎矣。名之以三道統禦。畀之以八座重臣。任非不隆。權非不專。有戰船矣。有水卒矣。屹然爲西南巨防。而此皆貌飾而已。觀美而已。非有關於勝敗之實。蓋不得其要也。夫城雖高峻。溝雖深濬。不知其守之之方。則與無城何異哉。守之之方。又不在於迎賊入近。坐困孤城。如補綻塞漏之爲也。以是島而言之。先守於海洋。次守於海岸。又次守於垣內。守之不得。然後乃退守於本城。則雖有倉卒之寇。如是之際。動費時日。內備可措也。外援可集也。不此之爲。初無藩籬。而直以門庭禦之曰。余能守者。非臣攸聞也。何謂海洋之守。非守而戰也。何謂非守而戰。戰而退敵。則是亦守也。故古語云。能戰然後能守。其要在舟師。舟師之設。原是本島之舊制也。不幸中廢。有識竊嘆。此則今已復矣。而十二鎭堡。聯絡相望於浦口。若有戰船。則皆是有用之卒。足可以隨處相救。禦敵洋中。而苟無其船。則不過爲沿邊報警之卒。將何以臨急效力乎。制置之方。不可一時竝完。而逐年一鎭。限以一紀。則亦足爲三年之艾矣。造船之具。自統營諸道水營。分年遞當。能櫓射砲給代之需。則本島沿邊及大小諸島鮑漢漁夫等。選其壯勇。蠲其他役。移定舟師。只令赴操於春秋。則此等之類。雖不給代。慣習水性。使船如馬。脫有緩急。可以得力於咄嗟之間矣。而不但如此而已。沿海各處若干水鎭。猶可廢也。不可不歸重於此島列鎭。假使別般釐革。必置十二堡舟師。而毋或泛聽焉。何謂海岸之守。長垣是也。何謂長垣。大抵本島。古則四面淤泥。舟不得泊。人不得通。間又有大水橫流。削壁環立。甲津一路之外。無他蹊逕。故勝國時。蒙兵數萬。經歲縱橫於畿湖。而不敢近海岸一步。此眞我國之寶。而第一堡障也。今則昔之淤泥。盡爲乾陸。無人不通。無船不泊。敵之登岸薄城坦若康莊。爲是之憂。雖欲築城。而近數百里空蕩之地。誰能築之。假使築之。誰能守之。無已則其惟長垣乎。夫長垣者。高過人目。袤亘地形。外來之寇。未窺垣內虛實。自不無趑趄疑難。未易輕犯。且欲超越毁撤。而又復煞費氣力。一擁奔突之勢。到此亦少攔阻。則吾之所以應變出奇。猶有餘地。此漢塞之所以防戍凶奴。而號稱爲羊馬城者。雖不及於郛郭之固。而其爲用不可少也。何者。夫所謂郛郭者。守之甚固。攻之必力。力攻之則堅城亦陷。長垣者。初不固守。但設其限。攻之者攻而得之。不足以爲功。故亦不以全力乘之。夫如是。故只逆其來勢。只撓其銳鋒。斯已足爲吾之助也。歷世屯戍之策。皆以此爲重。而我東前代鴨江之北。亦有此垣。如比則不至大勞。而庶可爲一分之藩蔽也。何謂垣內之守。乾濠。是也。種樹爲栅。是也。品坑地網。是也。何謂乾濠與樹栅品坑與地網。夫長垣之內。有水之處。則因水爲濠。務極深險。無水之處。則穿壑爲濠。務極崎嶇。周帀不絶。濠之內。又種惡木枳棘楡柳之屬。使之廣可五六十步。間間斷絶之處及種樹之內。爲品字大坑。地網小坑。星錯碁布。或闊或深。使人易跌而難出。樹栅之間。或植旗鳴鼓。或偃旗設伏。以爲疑兵。往往高築墩臺。瞭望相報。警急相救。則敵雖飛騰超趠。初困於垣。又困於濠。又困於棘。又困於坑。軍中之氣。三鼓猶竭。況此屢困之餘乎。然後至於內城。而內城之守。亦有其術。凡世之所謂守城者。皆曰余守。而守之實難。臣請枚數其要。其一曰。空心敵臺。緊靠城身之外。或以石或以石灰。雜土築之。高於城三四尺。空其中爲梯。使城內通人。臺之頂。務爲廣凹。列置火器矢石。三回顧視。以禦敵之附城薄城。則敵不敢近於城矣。每數百步。一置此臺。則數百步之間。雖空置列垜。無足憂矣。而如弩臺戰棚懸眼羊馬城甕城之制。合而爲一。至簡至要。緊固如萬雉全城。險短同千仞圓石。古人曰。有城無臺。不如無城矣。其一曰。乾濠繞城鑿濠。滿儲水潦則固好。而不然則雖乾陸。必周回廣鑿。如谿壑。阡陌之狀。可防一時之急勢矣。其一曰。內托軍卒。上城排立之後。如無內托。則私相上下。闕伍空垜之弊及雜人之懷奸攙入。亦所可慮。不可不內䝂木栅。而作門封鎖。放飯換班之時。如法開閉矣。其一曰。軍廠。上城之卒。不可不番休。而暴露可悶。其必也設廠而庇之。覆茅易火。覆瓦難辦。亦必以灰土。相雜覆蓋。又拓一二間。作爲火器兵器安插之所矣。其一曰。穴門。城門之扇。厚塗灰土。以防火攻。而又鑿門扇數十孔穴。從穴中放矢放丸。則敵亦不敢來逼於門前矣。其一曰。門內重城。各門內別設重。城其間空地。廣鑿乾濠。下安蒺藜。上鋪機橋。以便行人。賊或斫門而入。用機翻橋。亦一奇也。以上皆守城之制也。其一曰。懸簾。以布爲簾。實以氈絮。急則多聚民間絮衾。竝以水濕。以兩竿。出揭於城。外虛空而下垂。以周各垜。則簾旣虛懸。又藉水濕。矢所不貫。石所不損。砲丸亦所不能鑽透。守城之人。可以避身。敵遠則不放不射。近至簾外。然後俯視迎撃於數十步之內。方可着着見功。古人云。守里不如守丈。蓋遠則難中。而又費力又損器故也。是之謂長兵短用之法也。其一曰。木女墻。敵之大砲。巨石易以破壞城堞。多造木女墻。列置城內。隨其空缺而補之。其一曰。飛石。城上之技非一。而許多民人。不可一皆授器。莫如各用石子。取之甚易。用之不窮。號爲飛石。敵所甚畏。但以手投石。勢弱而不猛。又莫如以竿。飄撃。聲雄力大。惟在敎之習之如何。金海人。以駕洛舊俗。善此。壬辰之亂。亦嘗得力云。此可鑑矣。其一曰。松明鐵筐。城外屯賊。晝夜伺隙。而最怕黑夜深更。潛攀而蟻附。是以多貯油燭。徹曉明火。而此固難繼之道。若作鐵筐。滿貯松明而爇之。上懸鐵索墜下於城腰以下。使賊居明而我居暗。則賊之動靜。皆莫能逃矣。不當效近來各處夜操時。列炬於堞上。我居明賊居暗。賊察我動靜。而我不知賊之在處。其可乎哉。其一曰。司釜婦。抽出閭里中老成女人。以十名爲一隊。又備釜桶之物。湯沸諸釜。以長柄木瓢運用。以待賊之攀上而灌下。則好矣。以上皆守城之用。用固不止於此。而煩不盡列。惟有火器一事。尤重且緊。有所謂造化砲者。大丸如鷄子者一。小丸如橡實者三十。力可及四百步之遠。散而布之。廣可及五六間之地。又有所謂一窩蜂者。大如蠟丸者一百枚。遠之所及。廣之所布。亦亞之。其裝發之易。亦無殊於行用火銃。以一人而當百人之用。其雄猛威神。又相萬焉。此專爲守城長技。而無出此右者也。向在壬辰癸巳年間。故將臣具善行。建請創用。令摠營裝鑄。試放於鍊戎臺。其暴烈震驚命中之良。果如所聞。伊時先大王。大加稱賞。命頒於各軍門。各軍門亦各自製。皆至今俱存云。下詢而試之。可知其可用與否。苟可用也。令諸軍門及沁營。多鑄而習用之。用之果良。則外邑城守之地。通命造置。以爲應變之地焉。其餘神機火箭及萬人敵萬枝砲等屬。俱莫緊於守城之用。而卽今閭巷之間。軍伍之中。亦不無解其法而製其器者。朝令一下。則不難成就矣。凡城守之方。火器爲最。臣曾按壬辰遺事之出於傳錄者。島山之役。天兵幾乎取勝。而不但地形險固。見有一綠衣少年之倭。持白旗獨自指揮。而砲丸如雨交下。累日相持。經略之軍。進不得一步。近城而退。又於順天之役。劉都督之失利於行長者。亦以此也。以此推之。其效害可知。今乃以此島天塹之地。作爲必守之計。而此等無上之利器。棄而不用。豈非疎虞之甚乎。夫我國。非能攻人之國。受人之攻。而自守爲固之國也。郝昭之陳倉。張巡之雎陽。神機妙略。迭發而無窮者。此自有其人。亦自有其時。非可預度而預備。惟此城守之際。節日應行之事。亦皆漫不之省。昔人則安不忘危。而今人則危亦忘危。良足寒心。沁都之外。又有南漢最急。而事有先後。語涉枝蔓。臣不敢更事覶縷矣。噫。今方內乂安。治化昭明。杞國之憂。似若非時。而臣獨以爲不然矣。天蒙幽遠。災沴之生。固難測知。而其爲應。又不必今日示警。而明日有事也。近以言之。或在十年之後。數年之外。人心忘遠而狃安。自古爲然。而影響桴鼓。終不可誣矣。我殿下惟日憧憧。直以頃日轟轟之異爲憂。而臣則以爲此外。又有大者焉。以咎徵而言之。則八月嶺南風水之變。卽是千百年載藉之所未有者。廨宇震塌。閭舍掃蕩。行人飛落而死。牛馬颺去而斃。古之夏城門扇。飛去十五步。傳以爲大災。而此以比之。則不知其幾倍。語曰大水暴風。皆爲兵象。而又在於南海之徼。得無有島夷之警乎。以人事言之。則國榮乍退之時。德相。陳章願留。或有爲國榮。願與同去者。又或有無國榮。若不自保者。唱和紛紜。誠一變怪。今德相旣敗。又有湖囚之結黨聚徒。捨性命而奔救。抗國法而橫起。四道齊起。列邑爭奮。觀其頭勢。甚可危怕。人心世道。陷溺至此。忤逆至此。顧何所不爲邪。稱怨不已。必至於仇國。通文不已。將及於嘯聚。然則內地之訌。亦可慮矣。戊申之前。孰知有戊申乎。臣嘗考戊申政院日記。出征之後。命繼遣援將。而諸樞宰。竝直闕中。朝而入。以此事言。夕而入。以此事言。延過數日而後始決。此正議論定時。虜已渡江者。命下之後。當往之人。稱以無甲無馬。又爲延日。如是而何能討賊。賴天之靈。得至今日。而以國事兵事而論。則其不至於危亡。倖耳。況今日人才。比其時何如也。戎政紀律。比其時又何如也。此臣所以汲汲如目前之憂。而直廬明燭。耿耿無寐者也。噫。反躬自修。應天以實之道。惟殿下與廟堂三司之臣。講究圖勵。以弘大猷。當殛者殛之。當斷者斷之。以盡消災之方。而至於備災之說。則亦必俯採臣言。毋以匪其人而廢之。明詔掌戎之臣。各獻籌略。克詰張皇。俾無臨事之悔焉。幸而不驗。則臣爲妄人。而在國家。亦無所損矣。臣於往年。以湖俗之頑。毖誥與海島之孽。詗察事。縷縷爲言。竟未之行矣。曾未幾年。不幸近似。又安知今日所言。不見徵於他日邪。此臣所以重言複言。齕齕而不知已也。臣於職掌之內。有一事附陳者。闕內各處雇立之軍。皆是東西烏合之類。非若京鄕軍伍之入直者。雜亂無備。不可以細微而忽之。故臣果一一審察。考其根泒。薦主居住。錄成一案。以爲不時摘奸之資。而至於差備近處。尤爲緊重。而不敢一例考驗。此皆中官掖隷所屬之類。固知着實於外軍。而其亦有說焉。臣曾於先朝。一日朝筵有敎曰。昨夜臥閤門開。顧而視之。則打更之卒。坐於戶外。不知爲何人。甚可悚然云。仍命搜驗諸色。雇軍掖隷。多有被罪。衛將亦至拿棍。臣旣親承下敎。而又於今夏下敎中。有曰海根獨非承宣帶隷云云。則臣於是。尤不覺瞿然驚恐之至。伏未知在內雇立之類。自內有搜驗之法乎。下情泄悶。伏願特下勅敎。使本曹郞官。間五日躬詣差備門外近處。招見雇立各立。習其顔貌。知其名字。年歲與居住薦主。此亦不害於宮府一體之道。而在下憂苑之心。可以拧矣。噫。臣本愚騃無似。而只有一段顚忠之心。時或衝口說謊。宜見笑於時人。而感激恩數。不知有身。今又妄發。思獻一得之見。臣實自愧。而亦不能自已。伏乞聖明。恕其妄而察其誠焉。臣無任屛營祈懇之至。答曰。省疏具悉。禁軍騎士積滯事。爾言是且是矣。非法之罪也。特銓家不善用法之致。所謂徒法不能自行者。此也。予每深軫此弊。屢於筵席。說及此事。齗齗不已。以至躬臨郊埸。召詢渠輩言。予意良亦摯矣。大抵久勤序遷。無論純用與互用。凡於初仕之擬。苟能悉心祛私。殫誠恢公。夫安有今日爾疏也。竊爲前後本兵之臣慨惜。方欲另下傳敎。申飭選部矣。關西武備事。此亦予嘗所切歎。而切悶者。予故曰邊陲文風。去益日滋。而朝家不念矯救之策。關西一路。非我有之地云爾。廣詢博議。不可不祛其太甚矣。附陳關防諸條。時原任大臣將臣。爛加消詳。各具意見。以草記稟處。尾陳差備雇軍事。在宮府一體之義。此擧奚特固所當行故事。兵房承旨與兵曹郞官。每三日搜驗云云。此法中廢到今。然難盡復舊制。亦不可無倣古通今之政。此則令本曹判書。後日登對時。從長論理稟處。可也。